हमारे देश में ही कई बार जनांदोलन और उनके द्वारा व्यवस्था परिवर्तन की गंभीर कोशिशें हुई हैं, पर हर बार वोह जनांदोलन अधिक समय तक नहीं टिक पाए। अगर गंभीरता से उनका विश्लेषण किया जाए तो उनमें जो सबसे बड़ी कमी नज़र आती है वह यह कि तब के जननायकों ने यथार्थ और लक्ष्य की बीच की खाई को एक ही झटके में पाटने या कूदकर पार करने की कोशिश की और इसी प्रयास में वह उस खाई में गिर कर समाप्त हो गए। जबकि होना यह चाहिए था कि जिस लक्ष्य को प्राप्त करने के लिए जनांदोलन किया गया है उसकी प्राप्ति के लिए मज़बूत तंत्र विकसित किया जाए। अगर व्यवस्था परिवर्तन करना है तो वह एक दिन में नहीं होगा, बल्कि उसके लिए व्यवस्थित तरीके से स्थितियों को बदलना पड़ेगा और समयानुसार उसमें परिवर्तन लाते रहना पड़ेगा।